
PREDMET: Obrazloženje prijedloga V. Izmjena i dopuna Pravilnika o poslovanju Vlastitog pogona 

Članak 40. stavak 3. Zakona o komunalnom gospodarstvu („Narodne novine“ broj 68/18, 110/18, 32/20, 145/24) propisuje da se unutarnje ustrojstvo vlastitog pogona uređuje se odlukom o osnivanju vlastitog pogona te pobliže uređuje pravilnikom o poslovanju vlastitog pogona, koje donosi predstavničko tijelo jedinice lokalne samouprave. 

Pravilnikom o poslovanju Vlastitog pogona („Službeni glasnik Općine Podstrana“ broj 19/2023, 26/2024, 27/2024, 04/2025, 15/2025), uređeno je pitanje unutarnjeg ustroja, načina upravljanja, načina planiranja poslova, radno vrijeme, ovlasti i odgovornosti djelatnika u obavljanju poslova i zadaća, te druga pitanja od značaja za njegov rad.

Prijedlogom V. Izmjena i dopuna Pravilnika o poslovanju Vlastitog pogona predlaže se promjena potrebnog stručnog znanja za radno mjesto Upravitelj Vlastitog pogona, na način da se uz već propisanu stručnu spremu sveučilišni prijediplomski studij ili stručni prijediplomski studij tehničke struke nadoda ili ekonomske struke, obzirom da navedeno neće imati negativan utjecaj na učinkovitost obavljanja poslova iz nadležnosti predmetnog radnog mjesta, a predmetnom promjenom se omogućuje većem broju zainteresiranih osoba javljanje na javni natječaj za predmetno radno mjesto obzirom da trenutno imenovanom upravitelju Vlastitog pogona Općine Podstrana prestaje služba 31. listopada 2026. godine, a uvažavajući trenutno stanje na tržištu rada. 

Prilikom prijedloga izmjena potrebne stručne spreme, vodilo se ciljem da se navedenom promjenom zadrži na stručnim spremama koje su usko povezane s poslovima i zadaćama radnog mjestom za koje se propisuju, te iz istog razloga nije predložena  „šira“ promjena tipa studij društvenog smjera, obzirom da isti obuhvaća i sociologiju, psihologiju, pedagogiju, pravo i sl., a koje propisivanje ne bi bilo u skladu s opisom poslova i zadataka Upravitelj vlastitog pogona Općine Podstrana.

Slijedom navedenog predlaže se donijeti sljedeći akt:












Na temelju članka 40. stavak 3. Zakona o komunalnom gospodarstvu („Narodne novine“ broj 68/18, 110/18, 32/20, 145/24), članka 4. stavak 4. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 112/19, 17/25), Općinsko vijeće Općine Podstrana  na 10. sjednici održanoj dana 30. rujna 2026. godine donosi sljedeće

V. IZMJENE I DOPUNE
Pravilnika 
o poslovanju Vlastitog pogona

Članak 1.
U Pravilniku o poslovanju Vlastitog pogona („Službeni glasnik Općine Podstrana“ broj 19/2023, 26/2024, 27/2024, 04/2025, 15/2025) u Sistematizaciji radnih mjesta u radnom mjestu redni broj 1. Upravitelj/-ica vlastitog pogona mijenja se odjeljak potrebno stručno znanje tako da isti sada glasi:

„sveučilišni prijediplomski studij ili stručni prijediplomski studij tehničke ili ekonomske struke, najmanje četiri godine radnog iskustva na odgovarajućim poslovima, položen državni ispit II. razine“

Članak 2.
Ove V. Izmjene i dopune Pravilnika o poslovanju Vlastitog pogona stupa na snagu osmog dana od dana objave u „Službenom glasniku Općine Podstrana“.

